作者:孟郊
標題:品松
內容:追悲謝靈運，不得殊常封。縱然孔與顏，亦莫及此松。此松天格高，聳異千萬重。抓拏巨靈手，擘裂少室峰。擘裂風雨獰，抓拏指爪傭。道入難抱心，學生易墮蹤。時時數點仙，嫋嫋一線龍。霏微嵐浪際，遊戲顥興濃。品松徒高高，雌鳴詎嗈嗈。賞異尚可貴，賞潛誰能容。名華非典實，翦棄徒纖茸。刻削大雅文，所以不敢慵。